Nariadenie Komisie (ES) č. 1998/2000
z 21. septembra 2000,
ktorým sa mení a dopĺňa nariadenie (ES) č. 1374/98, ktorým sa stanovujú podrobné pravidlá uplatnenia dovozných opatrení a otvorených tarifných kvót pre mlieko a mliečne výrobky a nariadenie (ES) č. 174/1999, ktorým sa stanovujú špeciálne podrobné pravidlá uplatnenia nariadenia Rady (EHS) č. 804/68, ktoré sa vzťahuje na vývozné povolenia a vývozné náhrady v prípade mlieka a mliečnych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami [1], zmenené a doplnené nariadením (ES) č. 1670/2000 [2], a najmä na jeho článok 26,
Keďže:
(1) Článok 1 nariadenia Komisie (ES) č. 1374/98 z 29. júna 1998, ktorým sa stanovujú podrobné pravidlá uplatnenia dovozných opatrení a otvorených tarifných kvót pre mlieko a mliečne výrobky [3], naposledy zmenené a doplnené nariadením (ES) č. 1491/2000 [4], ktorým sa stanovujú množstvá, pri ktorých sa nevyžaduje dovozné povolenie.
(2) Článok 2 nariadenia Komisie (ES) č. 174/1999 z 26. januára 1999, ktorým sa stanovujú špeciálne podrobné pravidlá uplatnenia nariadenia Rady (EHS) č. 804/68, ktoré sa vzťahuje na vývozné povolenia a vývozné náhrady v prípade mlieka a mliečnych výrobkov [5], naposledy zmeneného a doplneného nariadením (ES) č. 1961/2000 [6], určuje prípady, v ktorých sa vývozné povolenie nevyžaduje.
(3) Článok 5 odsek 1 nariadenia Komisie (ES) č. 1291/2000 z 9. júna 2000, ktorým sa stanovujú spoločné podrobné pravidlá uplatnenia systému dovozných a vývozných povolení a vopred stanovených certifikátov na poľnohospodárske výrobky [7], ustanovuje maximálne množstvo 150 kg mliečnych výrobkov, pre ktoré sa nemusí predložiť žiadne povolenie. Na objasnenie týchto záležitostí by sa príslušné ustanovenia nariadení (ES) č. 1374/98 a (ES) č. 174/1999 mali prispôsobiť a pri vývoze mliečnych výrobkov derogovaných z niektorých ustanovení nariadení (ES) č. 800/1999 a (ES) č. 1291/2000 by sa mali zaviesť špeciálne ustanovenia.
(4) Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Článok 1 nariadenia (ES) č. 1374/98 sa nahrádza týmto článkom:
"Článok 1
Všetky dovozy výrobkov do spoločenstva, na ktoré sa vzťahuje článok 1 nariadenia (ES) č. 1255/1999 (ďalej len "mliečne výrobky") budú podliehať, bez toho, aby bola dotknutá hlava II nariadenia (ES) č. 1291/2000, predloženiu dovozného povolenia."
Článok 2
Článok 2 nariadenia (ES) č. 174/1999 sa nahrádza týmto článkom:
"Článok 2
Náhrady sa udelia iba pri predložení vývozného povolenia, jedinou výnimkou sú prípady, na ktoré sa vzťahuje prvá a štvrtá zarážka článku 5 odseku 1 nariadenia (ES) č. 1291/2000.
Ak sa vo vyhlásení o vývoze uvádza niekoľko samostatných kódov v nomenklatúre náhrad, ako to stanovuje nariadenie Komisie (EHS) č. 3846/87 (2), alebo v kombinovanej nomenklatúre, údaje vzťahujúce sa na každý kód sa na účely štvrtej zarážky článku 5 odseku 1 nariadenia (ES) č. 1291/2000 považujú ako samostatné vyhlásenie."
Článok 3
Toto nariadenie nadobúda účinnosť 1. októbra 2000.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 21. septembra 2000